Sčítanie obyvateľstva 2011

B U Ď         Národnosť: slovenská ● Materinský jazyk: slovenský         ALEBO
Potvrďme, že sme! ● Nehanbime sa priznať, že sme Slováci!
Vyjadrime svoju národnostnú príslušnosť
v záujme budúcnosti Slovákov v Maďarsku!

Každých desať rokov sa zisťuje, koľko má naša krajina obyvateľov, ako aj to, koľkí z nich sa hlásia k tej-ktorej národnosti. Po 10 rokoch opäť prichádza pre nás, Slovákov v Maďarsku, nesmierne dôležité sčítanie obyvateľov. Chceme či nie, štatistické údaje o počte našich Slovákov budú zohrávať dôležitú úlohu pri určovaní rozsahu menšinových práv, spoločenskej váhy našich slovenských samospráv a občianskych organizácií, ako aj pri prideľovaní finančných prostriedkov zo štátneho rozpočtu na podporu spoločenských a kultúrnych aktivít našej národnosti. Celý ďalší osud našej menšiny môže v nemalej miere závisieť od toho, či sa budeme hlásiť ku svojim koreňom, či dokážeme sami sebe a celému svetu, že ešte sme tu.
Ústredný štatistický úrad usporiada sčítanie obyvateľstva v dňoch 1. až 31. októbra 2011, pričom počas prvých dvoch týždňov prvýkrát v histórii bude možné vyplniť dotazník aj v elektronickej podobe. Podrobnosti o sčítaní obyvateľstva nájdete na webovej stránke nepszamlalas11.hu. Sčítania sa netreba báť, je anonymné, nikto nemá právo kontrolovať, ako ste vyplnili tlačivo. Každý môže slobodne a bez strachu vyjadriť svoju vôľu.
Tzv. senzitívne (citlivé) otázky, týkajúce sa o. i. národnostnej príslušnosti, materinského jazyka, respektíve jazyka zvyčajne používaného v rodinnej či priateľskej spoločnosti obsahuje posledná, 8. strana osobného dotazníka: V. Národnosť, jazyková väzba, náboženstvo (body č. 34 až 37). Uvedenie slovenskej národnosti a slovenského materinského jazyka má byť pre nás, Slovákov, samozrejmosťou. Je to príležitosť vyjadriť vôľu zodpovednosti za budúcnosť našej menšiny, odhodlanosti zostať aj naďalej Slovákmi. V tomto nemá miesto nijaké alibi, žiadne buď-alebo...
Vážite si svoje slovenské korene, ste hrdí na stáročiami vytvorené hodnoty našich slovenských predkov? Chcete ešte v Maďarsku počuť slovenskú reč? Chcete sa ešte tešiť zo slovenských piesní a našich tancov? Chcete, aby v našich kostoloch zneli slovenské modlitby? Ak ÁNO, prihláste sa k slovenskej národnosti!
Naša budúcnosť závisí len od nás. Rátame s každým...
Zväz Slovákov v Maďarsku

Buďme naďalej Slováci, nijaké alibi, žiadne alebo!